اسلام آباد: وزیردفاع خواجہ محمد آصف پارینے کہ پاکستان اٹی سیاسی تنکی ساڑی تو ارے، ولے بھاز زوت اونا مون ءِ توننگک، 9 مئی آ راولپنڈی، میانوالی و لاہور اٹی پرتشدد واقعہ غاتیٹی پی ٹی آئی نا سلہہ بند ٹولیک عسکری تنصیب آتیا جلہو کریر، پاکستان اٹی داکان مست ہم دزگیری مرسا کرینے، ای ہم دزگیر مسوسٹ۔ جہانی نشریاتی ادارہ ”الجزیرہ“ تون گپ وتران کرسا وزیردفاع خواجہ محمد آصف پارے کہ کنا لیڈر و کنا سیاسی پارٹی نا چندی بندغ آک دزگیر مسوسر ولے نن وخت اس ہم بیدادی نا سیاست کتون، نن دزگیری تیاہچ گہس عسکری و سول تنصیبات آتیا جلہو کتون، عسکری و سول تنصیبات آتیا جلہو کروک آک ملک دشمن ءُ۔ اوپارے کہ ننا سیاسی اختلاف ضرور ارے ولے دانا مطلب دااف کہ سرکاری و السی ملکیت آتیا جلہو کننگے، پی ٹی آئی نا شرپسند آک سجفوک ءُ ڈٹ اسے نا رداٹ عسکری تنصیبات آتون اوار السی و سرکاری ملکیت آتیا جلہو کریر، داوڑنا عمل پاکستان نا برخلاف جنگ انا مترادف ءِ۔ اوپارے کہ ہرافک عسکری تنصیبات، ملٹری بیس و عسکری شخصیت آتا ہنکین تیا جلہو کریر، اوفتا ٹرائل آئین اٹ تروک وڑوڈول نا رداٹ ملٹری کورٹس انا رداٹ مریک، نن پوسکن ءُ عدالت و پوسکن ءُ کانود جوڑ کپننگ اُن، مہالوآن کانود ساڑی ءِ، داوڑنا دوبہ دارآتون ہائی کورٹ و ولدا سپریم کورٹ اٹی اپیل نا حق مریک۔ اوپارے کہ نن حالیت آتا مون ءِ توننگ نا کوشست کننگ اُن۔ شار تیٹی امن بحال مسنے۔ اوپارے کہ بروک آ منہ دے اٹی حالیت آک مست آنبار مریرہ اوپارے کہ گچین کاریک اکتوبراٹی تینا وخت آمریرہ۔
(اے پی پی)
